डायल-100 का ट्रायल शुरू, एक जनवरी से प्रारंभ होगा संचालन
भोपाल से ऑपरेट होंगी डायल-100
भास्कर संवाददाता | दतिया
जिले में अपराधों पर अंकुश लगाने और लोगों को कम से कम समय में मदद देने के लिए जिले को 12 डायल-100 वाहन मिले हैं। इस नंबर पर कॉल करते ही पांच मिनट में पुलिस आपकी मदद के लिए पहुंच जाएगी। शहरी क्षेत्र के किसी भी काेने तक पहुंचने में डायल 100 को पांच मिनट एवं ग्रामीण अंचल में घटनास्थल तक जाने में 30 मिनट लगेंगे। इस व्यवस्था से मौके पर ही सुनवाई होगी और सहायता मिलेगी। एक जनवरी से प्रारंभ होगी।
दतिया जिले में कुल 23 थाने हैं। इनमें दतिया अनुभाग के कोतवाली, सिविल लाइन, चिरूला, भांडेर के भांडेर, गोंदन, सरसई, उनाव, पंडोखर, सेंवढ़ा अनुभाग के सेंवढ़ा, डीपार, इंदरगढ़, अतरेंटा, थरेट, भगुवापुरा, धीरपुरा और बड़ौनी अनुभाग में बड़ौनी, गोराघाट, सोनागिर , जिगना और बसई थाना आदि शामिल हैं। इन सभी थाना क्षेत्र में डायल-100 फर्राटे से दौड़ेंगीं। इसके लिए पुलिस विभाग ने तैयारी पूरी कर ली है। डायल-100 का पूरा सिस्टम भोपाल से ऑपरेट होगा। भोपाल कंट्रोल रूम से तय होगा कि कौन सी गाड़ी कहां जाएगी।
यहां खड़े होंगे वाहन
शासन से मिली 12 गाड़ियों को शहर में झांसी चुंगी, राजगढ़ चौराहा, सेंवढ़ा चुंगी पर तैनात किया जाएगा। इसके परासरी, पलोथर, बड़ौनी, गोराघाट, बसई बस स्टैंड, सेंवढ़ा बस स्टैंड, लांच तिराहा, भांडेर व दतिया भांडेर रोड पर आड़ा गोला पर खड़ा किया जाएगा।
बलवा होने पर बुलाया जाएगा पुलिस बल
मुसीबत में घिरे व्यक्ति की मौके पर समस्या सुनी जाएगी। उसे हर संभव मदद मिलेगी। अगर घायल व्यक्ति है और उसे अस्पताल भेजना है तो एंबुलेंस 108 पर कॉल करते ही एफआरवी (फस्ट रिस्पांस व्हीकल) पहुंचेगी और पुलिस कार्रवाई करेगी। बलवा या कोई बड़े विवाद को देखते हुए संबंधित थाना क्षेत्र से बल बुलाया जाएगा ताकि विवाद को रोका जा सके।
भोपाल कंट्रोल रूम से तय होगा कहां जाएगी गाड़ी
डायल-100 पर कॉल करते ही एफआरवी आप तक पहुंचेगी, लेकिन जिले के किसी नोडल प्वाइंट की गाड़ी मदद के लिए भेजी जाएगी। यह भोपाल से तय होगा। भोपाल कंट्रोल रूम यह देखेगा कि नोडल प्वाइंट से घटनास्थल कितनी दूरी पर है। इसी पर मदद भेजी जाएगी। 100 नंबर सीधे भोपाल कंट्रोल रूम लगेगा। इससे गाड़ी पर तैनात स्टाफ भी चौकस रहेगा।
डायल- 100 वाहन में यह रहेंगी विशेषताएं
वैन में जीपीएस (ग्लोबल पोजिशनिंग सिस्टम) लगा हुआ है। इससे इसकी मौजूदगी भोपाल स्थित कंट्रोल रूम को पता रहेगी।
वाहन में एमडीटी (मोबाइल डाटा टर्मिनल) सिस्टम लगा हुआ है। इसके माध्यम से घटना स्थल से ऑडियो, वीडियो और फोटो आदि एकत्रित किए जा सकेंगे। घटनास्थल पर गड़बड़ी करने वालों की हरकत भी इसी सिस्टम के माध्यम से कैद हो जाएगी।
एक उपकरण किट भी वाहन में रखी जाएगी। इसमें रस्सी, टॉर्च, बोल्ड कटर, कैंची, लकड़ी काटने की कटर, गाड़ी में लगे कांच को निकालने का उपकरण, खुदाई के लिए गैंती, फावड़ा सहित अन्य उपकरण रहेंगे।
वाहन में माइक एवं पुलिस के संपर्क में बने रहने के लिए वायरलैस सिस्टम भी लगा हुआ है।
सीयूजी मोबाइल सेवा से वैन में ड्यूटी देने वाला प्रत्येक कर्मचारी जुड़ा रहेगा। वह आपस में संपर्क कर सकेंगे।
वैन में 4-1 का गार्ड तैनात रहेगा।
मौके पर ही फरियाद सुनी जाएगी। अगर जरूरी हुआ तो वहीं एफआईआर दर्ज होगी। इसके बाद थाने में शेष कार्रवाई होगी।
एक से शुरू होगी सेवा
डायल 100 का ट्रायल शुरू हो गया है। अभी शहर और ग्रामीण क्षेत्रों में ट्रायल किया जा रहा है। एक जनवरी से सभी वाहन चलना प्रारंभ हो जाएंगे। जयवीर सिंह भदौरिया, एएसपी दतिया
पुलिस लाइन में डायल-100 के साथ खड़े चालक।
hin_Deva hin_Deva bho_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hne_Deva